***Podmienky štúdia na SZUŠ***

Zákonný zástupca prihlasuje dieťa na štúdium vyplnením papierovej prihlášky alebo formou elektronickej prihlášky.

Prihláška musí byť kompletne vyplnená (aj s diakritikou) podpísaná rodičom alebo zákonným zástupcom dieťaťa. V prípade, že je dieťa zverené do striedavej starostlivosti oboch rodičov, túto skutočnosť rodičia uvedú v prihláške a prihlášku podpíšu obaja rodičia.

Rodič alebo zákonný zástupca dieťaťa potvrdí svojím podpisom súhlas so spracovaním osobných údajov. V prípade, že je dieťa zverené do striedavej starostlivosti oboch rodičov, súhlas podpíšu obaja rodičia.

Zákonný zástupca je povinný oboznámiť sa s podmienkami štúdia na SZUŠ. Oboznámenie sa a súhlas s podmienkami štúdia potvrdí v prihláške.

Dieťa sa stáva žiakom školy po absolvovaní prijímacej skúšky, vystavení rozhodnutia o prijatí žiaka na štúdium a uhradením školného. Školné je príspevok zákonného zástupcu žiaka na čiastočnú úhradu nákladov spojených so štúdiom.

O výške školného na šk. rok je zákonný zástupca informovaný pri prijatí dieťaťa a následne vždy na začiatku ďalšieho šk. roku.

Školné je paušálne, hradí sa v dvoch splátkach. Vrátenie alebo úľava na školnom je možná iba pri dlhodobej neprítomnosti žiaka na vyučovaní zo zdravotných dôvodov. Škola si môže vyžiadať potvrdenie od lekára.

Neplatenie školného je dôvodom na vylúčenie žiaka zo štúdia resp. na predčasné ukončenie štúdia.

Žiak a jeho zákonný zástupca sú pri prijatí a následne na začiatku ďalšieho šk. roku oboznámení s organizačnými pokynmi a rozvrhom.

V prípade zmeny organizácie vyučovania (zmena rozvrhu, organizačné zmeny, epidémia chrípky, prípadne iné neočakávané udalosti, ktoré škola nevie predpokladať) bude zákonný zástupca informovaný o postupe, akým bude škola situáciu riešiť. Pri dlhodobom výpadku vyučovania spôsobenom nepredvídateľnými okolnosťami škola zabezpečí vyučovanie na diaľku s využitím e-mailu, mobilných aplikácií, prípadne inou dostupnou formou. V týchto prípadoch nevzniká nárok na vrátenie školného.

Zákonný zástupca dieťaťa má právo požiadať písomnou formou o predčasné ukončenie štúdia žiaka najmä zo zdravotných dôvodov, príp. kvôli strate záujmu žiaka o štúdium alebo v prípade nesúhlasu so zmenou organizácie vyučovania, ak k takému došlo.